Poliția Rutieră a deschis dosar penal în cazul mașinii M..E PSD. Polițiștii au confiscat plăcuțele de înmatriculare și i-au reținut permisul șoferului

UPDATE ora 10.42: Poliția Rutieră confirmă informația G4Media.ro și arată că șoferul ”a fost condus la sediul Brigăzii Rutiere, în vederea declanșării verificărilor procedurale, pentru stabilirea cu exactitate a situației juridice în ceea ce privește regimul de înmatriculare și circulație”. Mai mult, polițiștii arată că ”în cauză a fost întocmit un dosar penal”. Poliția Rutieră susține că ”autoritățile suedeze (Biroul Interpol Stockholm)” au trimis o informare în care arată că ”numărul de înmatriculare în cauză este valabil doar pe teritoriul național al Suediei” (Vezi comunicatul la finalul articolului).

——–

Răzvan Ștefănescu, posesorul mașinii înmatriculate în Suedia cu numărul ”M..E PSD” a declarat pentru G4Media.ro că polițiștii rutieri din București i-au ridicat plăcuțele de înmatriculare și i-au reținut permisul de conducere.

”La ora 5.50 am fost oprit în trafic, pe Bulevardul 1 Decembrie, de un echipaj de Poliție. Eram în mașină cu copilul meu de 8 ani. Mi-au dat jos plăcuțele de înmatriculare și m-au condus la secția de la Udriște. Acolo mi-au reținut și permisul. Polițiștii mi-au spus că nu am voie să circul cu aceste plăcuțe în afara Suediei. Nu înțeleg de ce vineri plăcuțele erau valide, când m-a oprit poliția rutieră din Craiova, iar azi nu mai sunt valide”, a declarat Răzvan Ștefănescu pentru G4Media.ro.

Întrebat de reporterul G4Media.ro dacă a fost oprit de un filtru de poliție și dacă au mai fost opriți și alți șoferi, Răzvan Ștefănescu a spus că a fost singurul șofer oprit de respectivul echipaj de poliție. ”Am fost singura mașină oprită. Cu o zi înainte, o motocicletă de poliție se plimba în jurul blocului în care locuiesc”, a spus Ștefănescu.

Răzvan Ștefănescu a prezentat G4Media.ro și o dovadă semnată de un angajat al Poliției Rutiere privind ridicarea plăcuțelor de înmatriculare.

Reamintim că Ambasada Suediei a transmis duminică seară un comunicat de presă în care arată că mașinile cu plăcuțe de înmatriculare preferențiale înregistrate în Suedia au dreptul să circule în toată Uniunea Europeană, deci și în România.

Până la ora scrierii acestui articol, purtătorul de cuvânt al Poliției Rutiere nu a răspuns la apelurile G4Media.ro.

Mașina cu numerele de înmatriculare a fost văzută în ultimele săptămâni în mai multe orașe din țară. Vineri a fost la Craiova, fieful Olguței Vasilescu, iar sâmbătă mașina a fost în Alexandria (Teleorman), fieful lui Liviu Dragnea, Carmen Dan și Viorica Dăncilă. În Alexandria, mașina a stat parcată în fața supermarletului Kaufland, potrivit unui fotografii postate pe Facebook de ziarista Carmen Dumitrescu.

Comunicatul Poliției Rutiere:

INFORMARE

Astăzi, în jurul orei 06.00, un echipaj de poliție al Brigăzii Rutiere din cadrul D.G.P.M.B., aflat în exercitarea atribuțiilor de serviciu pe raza sectorului 3, a depistat în trafic un autoturism, înmatriculat în Suedia, condus de un bărbat, în vârstă de 45 de ani.

Conducătorul auto a fost condus la sediul Brigăzii Rutiere, în vederea declanșării verificărilor procedurale, pentru stabilirea cu exactitate a situației juridice în ceea ce privește regimul de înmatriculare și circulație și a vehiculului pe drumurile publice.

În cauză a fost întocmit un dosar penal, sub aspectul săvârșirii infracțiunii de “conducere pe drumurile publice a unui vehicul înmatriculat în alt stat care nu are drept de circulație în România”, faptă prev. și ped. de art. 334, alin. (4) din Codul Penal.

În continuare, polițiștii subunității noastre efectuează cercetări, sub coordonarea Parchetului de pe lângă Judecătoria Sectorului 3, pentru stabilirea situației de fapt și a regimului de circulație internațională pe teritoriul statelor Uniunii Europene.

**Informații de background**

Inspectoratul General al Poliției Române a transmis, către structurile teritoriale de poliție, o adresă, prin care a solicitat analizarea întrunirii elementelor constitutive ale infracțiunii prevăzute și pedepsite de art. 334, alin. (4) din Codul Penal (Conducerea pe drumurile publice a unui autovehicul sau tractarea unei remorci ale cărei plăcuţe cu numărul de înmatriculare sau de înregistrare au fost retrase sau a unui vehicul înmatriculat în alt stat, care nu are drept de circulaţie în România, se pedepseşte cu închisoare de la 6 luni la 2 ani sau cu amendă.), de către conducătorul acestui autoturism.

Acest articol este coroborat cu art. 82, alin (2) din O.U.G. 195/2002 privind circulația pe drumurile publice, republicată, cu modificările și completările ulterioare – ,,Autovehiculele, tractoarele agricole sau forestiere şi remorcile înmatriculate în alte state pot trece frontiera de stat şi pot circula pe drumurile publice din România, dacă îndeplinesc condiţiile tehnice prevăzute în Convenţia asupra circulaţiei rutiere, încheiată la Viena la 8 noiembrie 1968 şi ratificată de România prin Decretul nr. 318/1980, dar numai pe perioada cât sunt asigurate pentru cazurile de răspundere civilă ca urmare a prejudiciilor produse prin accidente de autovehicule.”

Această adresă a fost întocmită în urma unei informări trimise Poliției Române, prin canalele de cooperare polițienească internațională, de autoritățile suedeze (Biroul Interpol Stockholm), în care se menționa faptul că numărul de înmatriculare în cauză este valabil doar pe teritoriul național al Suediei, nefiind valabil pe teritoriul altor state.

De asemenea, în urma verificării în bazele de date, s-a constatat că autoturismul deține alt număr de înmatriculare decât cel aplicat.

Totodată, art. 36, alin. (3) cu trimitere la pct. 1 din Anexa nr. 2 din Convenţia de la Viena (8 noiembrie 1968) ratificată de România prin Decretul nr. 318 din 1980, stipulează că „numărul de înmatriculare prevăzut la art. 35 şi 36 ale Convenţiei trebuie să fie compus fie din cifre, fie din cifre şi litere (…)” context în care se confirmă lipsa de valabilitate a numărului aplicat pe autoturism şi astfel permisiunea de a folosi, pe teritoriul României, doar numărul permanent, care figurează și în bazele de date.

Sursa Foto: Contul de Facebook al lui Răzvan Ștefănescu